PPS ลุ้นเทิร์นอะราวด์ หลังตุน Backlog แน่น รับรู้ฯปีนี้ 300 ลบ.
PPS ลุ้นเทิร์นอะราวด์ หลังตุน Backlog แน่น รับรู้ฯปีนี้ 300 ลบ.
PPS ลุ้นเทิร์นอะราวด์ หลังตุน Backlog แน่น รับรู้ฯปีนี้ 300 ลบ.
19 มี.ค. 2564

นายพงศ์ธร ธาราไชย ประธานเจ้าหน้าที่บริหาร บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัทยืนยันว่าปีนี้จะสามารถกลับมามีกำไรสุทธิได้อย่างแน่นอน โดยได้รับปัจจัยหนุนจากการที่บริษัทคาดรายได้จะสามารถเติบโต 10% จากปีก่อนที่มีรายได้ 407.37 ล้านบาท โดยปัจจุบันบริษัทมีงานในมือ (Backlog) ราว 563 ล้านบาท จะสามารถรับรู้รายได้ในปีนี้ไม่ต่ำกว่า 300 ล้านบาท
ทั้งนี้ ในช่วงไตรมาส 1/63 บริษัททยอยรับรู้รายได้ต่อเนื่องจากโครงการรันเวย์ 3 สนามบินสุวรรณภูมิ ศูนย์ราชการส่วนต่อขยายโซน C โครงการพัฒนาที่ราชพัสดุแปลงที่ตั้งโรงภาษีร้อยชักสาม โรงเรียนมาแตร์เดอี สนามบินสุวรรณภูมิเฟส 2 BLOCK H  Emsphere และโครงการในกลุ่มค้าปลีกหลายสาขา
นอกจากนี้บริษัทยังเตรียมความพร้อมยื่นเสนองานภาครัฐที่จะออกมาตามแผนพัฒนาโครงสร้างพื้นฐานของประเทศเพื่อกระตุ้นเศรษฐกิจอย่างต่อเนื่อง รวมไปถึงโครงการของภาคเอกชนที่คาดว่าในปีนี้จะออกมามากยิ่งขึ้น โดยกลยุทธ์ของบริษัทจะเดินหน้าตามแผน พัฒนานวัตกรรมและเทคโนโลยี เพิ่มโอกาสในการสร้างรายได้ไปยังกลุ่มธุรกิจที่เกี่ยวข้อง รวมถึงขยายฐานกลุ่มลูกค้าใหม่ และเพิ่มความสามารถในการแข่งขันสูงสุด
ขณะเดียวกันยังเตรียมแผนจัดหาแหล่งเงินทุนเพื่อใช้เป็นเงินหมุนเวียนเพิ่มเติม รวมไปถึงเป็นการลดค่าใช้จ่ายดอกเบี้ยลง และหาพันธมิตรร่วมทุนเพื่อเสริมศักยภาพในการทำธุรกิจของบริษัทเพิ่มเติมด้วย
“ปีนี้เรายังคงเดินหน้าในการบริหารจัดการต้นทุนที่มีศักยภาพมากยิ่งขึ้น รวมถึงการขยายการให้บริการแบบ One Stop Service ของอุตสาหกรรมการก่อสร้างและอสังหาริมทรัพย์ ให้บริการด้าน Design &amp; Turnkey สำหรับงานปรับปรุงและพัฒนาพื้นที่สินทรัพย์ พร้อมสร้างความสามารถในการแข่งขันด้านนวัตกรรมที่ช่วยอำนวยความสะดวกในงานบริหาร ควบคุมการก่อสร้าง และการบริหารงานด้านบุคคล รวมถึงการสร้างเทคโนโลยีด้าน Virtual Property เสริมความสามารถทางการขายให้แก่ธุรกิจอสังหาริมทรัพย์”  นายพงศ์ธร กล่าว
 
 